## El Consell autoritza la modificació del contracte d’obres d’adequació del Palau del Tribunal Superior de Justícia de la Comunitat Valenciana

*** El pressupost inicial s’incrementa en 10,1 milions d’euros a conseqüència de les troballes rellevants en el subsol de l’edifici i les noves exigències tècniques i urbanístiques
* El pressupost total ascendix a 35,65 milions d’euros després d’incorporar les millores tècniques en l’execució de les obres**

El Ple del Consell ha autoritzat la modificació del contracte de les obres d’adequació del Palau del Tribunal Superior de Justícia de la Comunitat Valenciana, per a adaptar el projecte a nous condicionants tècnics i patrimonials sorgits durant l’execució dels treballs.

El contracte inicial va ser adjudicat per un import de 25.472.920 euros i la modificació autoritzada suposa un increment de 10.185.162 euros, per la qual cosa l’import total ascendix a 35.658.082.

La modificació del projecte respon principalment a les troballes relacionades amb l’antiga arquitectura industrial de l’edifici, quan albergava la fàbrica de Tabacalera, que han obligat a replantejar de manera substancial les solucions previstes, tant en matèria constructiva com d’instal·lacions.

A més, durant les obres s’ha descobert una xarxa de galeries subterrànies en la zona est de la planta baixa que ha obligat a modificar el disseny previst per a recuperar la configuració original d’estos espais, tal com ha sol·licitat la Direcció General de Patrimoni.

Esta troballa també ha fet necessari redissenyar el traçat del sistema de sanejament de l’edifici, amb la finalitat d’adaptar-lo a la xarxa municipal sense interferir amb les galeries trobades.

Així mateix, el projecte modificat fa canvis quant a la seguretat contra incendis i l’accessibilitat requerits per la normativa municipal.

Fecha: 13/05/2025